Diari Oficial de la Generalitat Valenciana


Sumari del DOGV 4917, del 04-01-2005 (2004/13918)

ACORD de 28 de setembre de 2004, de la Comissió Territorial d'Urbanisme, relatiu al projecte d'expropiació pel procediment de taxació conjunta, per a zona verda als carrers de José Tafur i Fco. Juan Follana del terme municipal d'Albatera.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4917

Data del DOGV
:   04-01-2005

Secció del DOGV
:   V. ALTRES ANUNCIS - F) EXPROPIACIONS

Número del document
:   2004/13939


Data del document
:   28-09-2004

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Albatera
    * expropiació

ACORD de 28 de setembre de 2004, de la Comissió Territorial d'Urbanisme, relatiu al projecte d'expropiació pel procediment de taxació conjunta, per a zona verda als carrers de José Tafur i Fco. Juan Follana del terme municipal d'Albatera. [2004/M13028]
  
Vist l'expedient de referència i basant-se en els següents antecedents i consideracions,
  
Antecedents de fet
  
1. Amb data 28 de febrer de 2001, el Ple de la corporació municipal va adoptar l'acord d'aprovar inicialment la documentació integrant del projecte d'expropiació de referència, i exposar-lo al públic per un termini d'un mes, mitjançant inserció d'anuncis en el butlletí oficial de la província i en un periòdic dels de major difusió de la província, com també notificar les taxacions individualment als que apareguen com a titulars de béns o drets en l'expedient a fi que puguen formular al·legacions.
  
El referit acord es va publicar en el Butlletí Oficial de la Província d'Alacant de data 6 de març de 2001, així mateix s'ha notificat individualment a l'únic propietari afectat per l'actuació proposada. No consta que s'haja publicat en el Diari Oficial de la Generalitat Valenciana, ni en el Boletín Oficial del Estado, ni en un diari d'àmplia difusió provincial.
  
Durant el tràmit d'informació pública no s'ha presentat cap escrit d'al·legacions.
  
2. La documentació està integrada per determinació de l'àmbit territorial amb els documents que ho identifiquen quant a situació, superfície i límits; memòria comprensiva de la relació de propietaris afectats i dels béns i drets que s'han d'expropiar i els criteris de valoració segons la seua qualificació urbanística i full de preu just individualitzat de l'única finca, que conté el valor del sòl i, si és el cas, el corresponent a les edificacions, obres, instal·lacions i plantacions.
  
3. Constitueix l'objecte de l'expedient l'expropiació d'una finca de 72,36 m² de superfície, propietat d'Aurelio Aguilar Quesada, per a la urbanització d'una zona verda al carrer de José Tafur, cantó amb carrer de Juan Follana de la localitat d'Albatera.
  
La legitimació d'aquesta prové del projecte d'urbanització de vestuari esportiu, urbanització de zones verdes i eliminació de barreres arquitectòniques aprovat, igualment, pel ple en sessió celebrada el 28 de febrer de 2001 a fi de realitzar les dites obres en el complex esportiu el Calvari d'Albatera, juntament amb la urbanització de la zona verda en la intersecció dels carrers mencionats, José Tafur i Fco. Juan Fullana.
  
L'ordenació urbanística dels terrenys està determinada per les normes subsidiàries del municipi d'Albatera, aprovades definitivament el 29 de gener de 1991, per la Comissió Territorial d'Urbanisme i publicat en el Butlletí Oficial de la Província d'Alacant el 25 de febrer de 1991, que classifica els terrenys objecte del present projecte com a sòl urbà ?casc vell-, qualificat d'espais lliures d'ús públic (zona verda).
  
4. Sol·licitat informe de la Gerència Regional del Cadastre de la Comunitat Valenciana aquesta ho emet amb data 4 de febrer de 2003, en sentit favorable en entendre que els valors utilitzats en el procediment poden considerar-se correctes per a la zona i que el procediment per a determinar el valor del sòl pel mètode residual és, igualment correcte.
  
Consideracions tecnicojurídiques
  
1. La resolució d'aprovació definitiva de la Comissió Territorial d'Urbanisme haurà de limitar-se a un mer control de legalitat, sense valoració alguna de l'oportunitat del projecte, i, al mateix temps, la intervenció d'aquest òrgan ho serà sense perjudici de la ulterior actuació del Jurat Provincial d'Expropiació, que serà el que, en última instància, si existira oposició dels expropiats, resoldrà sobre el preu just. Així les coses, la intervenció de la Comissió haurà de limitar-se a la comprovació que la tramitació del projecte s'ha ajustat a la normativa vigent, que la documentació és suficient per a complir els preceptes legals i que el mètode de valoració efectuat s'ha ajustat als procediments legals.
  
L'article 23 de la Llei 6/1998, de 13 d'abril, sobre règim del sòl i valoracions disposa que «a l'efecte d'expropiació, les valoracions del sòl s'efectuaran d'acord amb els criteris establits en la present llei, siga quina siga la finalitat que la motive i la legislació, urbanística o d'un altre caràcter, que la legitime». D'aquesta manera, en aqueix simple control de legalitat que ens ocupa del que es tractarà fonamentalment és de comprovar l'adequació del projecte a aquesta llei i a la normativa complementària d'aquesta.
  
2. La tramitació seguida s'estima correcta, amb l'excepció que s'exposarà a continuació, i la documentació completa de conformitat amb el que establixen els articles 202 i següents del Reglament de Gestió Urbanística aprovat per Reial Decret 3288/1978, de 25 d'agost.
  
Es vol deixar constància que l'acord d'aprovació inicial municipal va ser publicat en el Butlletí Oficial de la Província d'Alacant, de data 6 de març de 2001, encara que no en el Diari Oficial de la Generalitat Valenciana ni en un diari de difusió provincial, no obstant això, si va ser notificat individualment al propietari afectat, que va tindre oportunitat d'al·legar, per la qual cosa s'entén que no s'ha produït indefensió.
  
3. L'objecte de l'expedient es considera adequat segons el que establix l'article 36 de la Llei 6/1998, sobre règim del sòl i valoracions, en relació amb l'article 33 de la mateixa llei, i 58 i 59 de la Llei de la Generalitat Valenciana 6/1994, de 15 de novembre, Reguladora de l'Activitat Urbanística, desenvolupada pels articles 179 i 181 del Reglament de Planejament de la Comunitat Valenciana, aprovat per Decret 201/1998, de 15 de desembre, del Govern Valencià, es troba legitimat l'exercici de la potestat expropiatòria per l'aprovació dels corresponents instruments de planejament urbanístic.
  
4. Els criteris de valoració utilitzats es consideren, en principi, ajustats al que establix la Llei 6/1998, del Règim del Sòl i Valoracions, segons manifesta la Gerència Territorial del Cadastre.
  
5. La Comissió Territorial d'Urbanisme és l'òrgan competent per a resoldre sobre l'aprovació de l'expedient d'expropiació del procediment de taxació conjunta, segons disposen els articles 202.6 del Reglament de Gestió Urbanística i 10. e) del Decret 201/2003, de 3 d'octubre, del Consell de la Generalitat pel qual s'aprova el Reglament dels Òrgans Urbanístics de la Generalitat.
  
Aquesta resolució haurà de notificar-se als interessats titulars de béns i drets que figuren en aquest conferint-los un termini de 20 dies a l'efecte de manifestar la seua disconformitat amb la valoració establida. En aquest cas es traslladarà de l'expedient i del full d'apreciació impugnat al Jurat Provincial d'Expropiació Forçosa perquè se seguisquen els tràmits pertinents de determinació del preu just. Si els interessats no formulen cap oposició en el termini anteriorment citat, s'entendrà acceptada la valoració fixada en l'acte d'aprovació de l'expedient, s'entén determinat el preu just definitivament i de conformitat.
  
En tot cas, l'acord de l'aprovació de l'expedient d'expropiació, pel procediment de taxació conjunta, habilita que, després del pagament o depòsit de l'import puga procedir-se a l'ocupació dels béns i drets afectats per l'expropiació, i produirà els efectes previstos en els números 6, 7 i 8 de la Llei d'Expropiació Forçosa, sense perjudici de la valoració, si és el cas, pel Jurat Provincial d'Expropiació (art. 38 LRSV).
  
Vistos els preceptes legals citats, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú en la seua redacció que dóna la Llei 4/1999 i la resta de disposicions de general i pertinent aplicació, la Comissió Territorial d'Urbanisme.
  
Acorda
  
Primer
  
Aprovar definitivament el projecte d'expropiació per taxació conjunta, per a zona verda al carrer de José Tafur amb el carrer Fco. Juan Follana, del terme municipal d'Albatera.
  
Segon
  
Publicar íntegrament el present acord aprovatori en el Diari Oficial de la Generalitat Valenciana a l'efecte de la seua immediata entrada en vigor, de conformitat amb el que disposen els apartats 2 i 4.b) de l'article 59 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, en mancar el document de normes urbanístiques.
  
Tercera
  
Notificar el present acord, acompanyat dels corresponents fulls de preu just i dels criteris de valoració aprovats, als interessats titulars de béns i drets que apareixen en l'expedient conferint-los un terme de 20 dies durant el qual podran manifestar per escrit davant d'aquesta Comissió la seua disconformitat amb la valoració establida.
  
En el cas que es formule oposició a la valoració es traslladarà de l'expedient i del full d'apreciació impugnat al Jurat Provincial d'Expropiació Forçosa perquè se seguisquen els tràmits pertinents de determinació del preu just, sense perjudici que el pagament o depòsit de l'import de la valoració produirà els efectes previstos en els números 6, 7 i 8 de l'article 52 de la Llei d'Expropiació Forçosa.
  
En cas contrari, s'entendrà acceptada la valoració fixada en l'acte d'aprovació de l'expedient, s'entén determinat el preu just definitivament i de conformitat.
  
Contra el present acord, que no posa fi a la via administrativa, es pot interposar recurs d'alçada davant de la secretària autonòmica de Territori i Medi Ambient, segons disposa l'article 74.3.c) de la Llei 5/1983, de 30 de desembre, de Govern Valencià i article 55 del títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, en el termini d'un mes comptador a partir del dia següent a la data de recepció de la present notificació.
  
Tot això sense perjudici que es puga exercir qualsevol altre recurs o acció que estime oportú.